Subsemnatul, Dorin Goian, fost fotbalist de nivel internațional și fost președinte și antrenor de cluburi de fotbal de nivel județean, dar participante la Divizia C, ba încă și cu tentative de promovare în Superliga României, adică de fapt în B, dar odată ajunse aici e ca virgulă cînd ar fi fost deja adjudecate pentru campionatul cel "mare", vă mărturisesc că am rămas olecuțîcă (cum se spune la noi, în Bucovina) surprins de interesul pe care îl manifestați față de persoana mea și în afara cadrului fotbalistic, precum și de amplasarea chiar în pagina I a ultimului număr al Jupânului a articolului tendențios intitulat "Uraaa, am înscriiiis pentru echipa României! Și iarăși uraaa, pentru că m-am înscris în echipa de propagandă a PSD".
Însă, mă simt obligat să vă atrag atenția asupra gravelor erori (pe care le consider premeditate) din cuprinsul articolului, și în primul rînd a celor referitoare la relația viitorului primar, genialul finanțist și eminentul zugrav de spitale, dl. Vasile Rîmbu, cu fotbalul în general, și cu cel sucevean în special. Numai niște vînduți adversarilor domniei sale, cum e clar că sînteți voi, cei de la Jupânu, ar putea afirma că domnia sa nu cunoaște numele nici unui fotbalist care să fi evoluat la Foresta. Dovada vie sînt chiar eu: cînd m-a invitat la domnia sa, mi-a spus "Domnule Goian", deci e clar că știe. Iar viitorul fotbalului sucevean e asigurat cu domnia sa primar: mi-a explicat cu lux de amănunte cum va face din instalația de udat iarbă pe teren una muzicală, pe principiul artezienei de la spital, pe care se știe că domnia sa a gîndit-o, conceput-o și construit-o pentru o sumă de bani consistentă, dar care s-a meritat. Cea de pe stadionul "Areni" va costa numai de vreo 14 ori pe atît (la cîtă iarbă e de udat, e chiar un fleac!) și va include muzică pentru toți iubitorii de Chopin și de manele, practic play-lista de la spital ușor adaptată.
Așa că mai ușor cu critica și cu acuzațiile, că dacă îl înfuriați, să știți că dl. Rîmbu ne abandonează și merge să candideze la dînsul în comună, la Coțușca, și iar rămînem și fără fotbal, și fără instalație muzicală de stropit iarba pe stadion!
Dorin Goian, așteptînd promovarea peste-un an… doi… doișpe…